               ЕВРОПЕЙСКА КОМИСИЯ
            Брюксел, 15.12.2020
            COM(2020) 801 final
            2020/0355(NLE)
            Предложение за
            РЕШЕНИЕ НА СЪВЕТА
            за представяне от името на Европейския съюз на предложение за решение на изпълнителния орган относно методологията за корекция, отразяваща промените в членството в Европейския съюз, с оглед на 41-вата сесия на изпълнителния орган на Конвенцията за трансграничното замърсяване на въздуха на далечни разстояния, и относно позицията, която трябва да се заеме от името на Европейския съюз на тази сесия

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение за решение на Съвета се отнася до представянето от името на Европейския съюз на предложение за решение на изпълнителния орган относно методологията за корекция на таблици 2—6 от приложение II към изменения през 2012 г. Протокол за намаляване на подкиселяването, еутрофикацията и тропосферния озон („Протокола от Гьотеборг“) към Конвенцията за трансграничното замърсяване на въздуха на далечни разстояния („Конвенцията за въздуха“), за да бъдат отчетени промените в членството в Европейския съюз. Предложението за решение на изпълнителния орган ще бъде представено с оглед на 41-вата сесия на изпълнителния орган на Конвенцията за въздуха.

               Настоящото предложение за решение на Съвета се отнася и до преговорната позиция на Европейския съюз във връзка с решението на изпълнителния орган по отношение на коментарите на други страни относно предложението на ЕС.

               2.Контекст на предложението

               2.1.Конвенцията за въздуха и Протоколът от Гьотеборг (изменен през 2012 г.)

               Приетата през 1979 г. Конвенция за въздуха е най-напредналото регионално споразумение в областта на околната среда, отнасящо се до качеството на въздуха и замърсяването на въздуха.

               Съгласно Конвенцията за въздуха първоначалният текст на Протокола от Гьотеборг беше договорен през ноември 1999 г. Протоколът беше изменен през 2012 г., като измененият текст влезе в сила на 7 октомври 2019 г. Измененият протокол е залегнал в основата на ангажимента за намаляване на емисиите от 2020 г. до 2029 г. съгласно Директива (ЕС) 2016/2284 за намаляване на националните емисии на някои атмосферни замърсители, с която беше отменена Директива 2001/81/ЕО относно националните тавани за емисии.

               Европейският съюз е страна по Конвенцията за въздуха
                  1
                и по изменения през 2012 г. Протокол от Гьотеборг
                  2
               . Всички държави членки са страни по Конвенцията за въздуха; страни по оригиналния Протокол от Гьотеборг са 21 държави членки
                  3
               , като до момента неговото изменение от 2012 г. е прието от 17 държави членки
                  4
               .

               2.2.Изпълнителният орган на Конвенцията за въздуха

               Изпълнителният орган е ръководният орган на Конвенцията за въздуха и се състои от представителите на страните по конвенцията. Съгласно член 10 от конвенцията изпълнителният орган извършва преглед на прилагането и развитието на Конвенцията за въздуха и протоколите към нея.

               Изпълнителният орган се стреми да взема своите решения с консенсус
                  5
               .

               2.3.Предвиденият акт на изпълнителния орган

               Европейският съюз и неговите държави членки следва да представят предложение за решение на изпълнителния орган за установяване на методологията за корекция на таблици 2—6 от приложение II към изменения през 2012 г. Протокол от Гьотеборг, за да бъдат отчетени промените в членството в Европейския съюз („предвидения акт“).

               Целта на предвидения акт е да се гарантира, че прегледите на спазването на задълженията съгласно изменения протокол се извършват въз основа на точни данни, отнасящи се за Европейския съюз. В таблици 2—6 от приложение II са посочени националните нива на емисиите на държавите членки за 2005 г. (базови стойности) и националните ангажименти за намаляване на емисиите на замърсители от 2020 г. нататък (за серен диоксид, азотни оксиди, амоняк, летливи органични съединения и фини прахови частици). Във всички таблици се съдържа ред с общите стойности за ЕС (сумата от базовите стойности на държавите — членки на ЕС, в килотонове емисии за 2005 г. и сумата на техните ангажименти за намаляване на емисиите, изразена като общо процентно изменение в сравнение със сбора от базовите стойности на държавите — членки на ЕС). Понастоящем стойността за ЕС в тези таблици е равна на сбора за ЕС-27 (2013 г.), който отразява членството в Европейския съюз към момента на изменението на протокола през 2012 г. Съответно е необходима корекция в приложение II.

               На 36-ата сесия на изпълнителния орган беше изтъкнато, че прилаганите в момента правила все още не предоставят методологията за този конкретен случай на техническа корекция. Подобно решение на изпълнителния орган относно възможността за коригиране на таваните за емисии на Европейския съюз в първоначалния Протокол от Гьотеборг беше прието през 2017 г.
                  6
                въз основа на предложение, внесено от Европейския съюз по искане на изпълнителния орган на неговата 36-а сесия. Тъй като по това време измененият Протокол от Гьотеборг все още не беше влязъл в сила, той не е обхванат от приетото през 2017 г. решение на изпълнителния орган.

               Решението на изпълнителния орган относно методологията за адаптиране на стойностите за Европейския съюз в таблици 2—6 от приложение II към изменения Протокол от Гьотеборг трябва да бъде прието за предпочитане на планираната допълнителна сесия на изпълнителния орган през май 2021 г. и най-късно по време на неговата сесия през декември 2021 г., така че коригирането на таблиците да може да бъде изискано преди началото на първия преглед на спазването на задълженията във връзка с данните за 2020 г. (планиран за второто тримесечие на 2022 г.).

               Предвиденият акт ще се прилага от момента на приемане на решението на изпълнителния орган. След като бъде приет, той ще позволи на Европейския съюз да представи необходимите технически актуализации, за да бъдат отразени промените в членството в Европейския съюз. Комисията, действаща от името на Европейския съюз, ще внесе в секретариата на Конвенцията за въздуха корекциите, с които да бъдат отчетени промените в членството в Европейския съюз.

               3.Позиция, която трябва да се заеме от името на Съюза

               Европейският съюз следва да представи предложение за решение, което да бъде прието от изпълнителния орган на Конвенцията за въздуха (вж. проектопредложението в приложение I).

               Целта на настоящото предложение е да се приеме методология, която да даде възможност за технически корекции на базовите стойности на емисиите и ангажиментите на Европейския съюз за намаляване на емисиите в таблици 2—6 от приложение II към изменения Протокол от Гьотеборг, за да се гарантира, че съдържащите се в тези таблици стойности за Европейския съюз отразяват правилно сбора от базовите стойности на емисиите и ангажиментите на държавите членки за намаляване на емисиите след промените в членството в Европейския съюз. Възможността за коригиране на тези таблици при конкретните обстоятелства, свързани с промените в членството в Европейския съюз, е необходима за целите на правилния преглед на спазването на задълженията на Европейския съюз съгласно изменения Протокол от Гьотеборг.

               Ако други страни внесат проектоизменения на предложеното решение на изпълнителния орган, с които биха се постигнали същите цели като заложените в предложението на Европейския съюз, Съюзът може принципно да подкрепи тези предложения.

               Предложенията за адаптиране на националните тавани за емисии или на националните ангажименти за намаляване на емисиите на държавите членки (политическо въздействие) няма да бъдат подкрепени, а ще бъдат отнесени за отделно обсъждане — по-конкретно в контекста на текущото преразглеждане на изменения Протокол от Гьотеборг.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  7
               .

               4.1.2.Прилагане в конкретния случай

               Изпълнителният орган е орган, създаден по силата на споразумение, а именно Конвенцията за въздуха.

               Актът, който изпълнителният орган има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 13, параграф 5 от изменения Протокол от Гьотеборг.

               Предвиденият акт не допълва, нито изменя институционалната рамка на Конвенцията за въздуха и Протокола от Гьотеборг.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Европейския съюз. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Прилагане в конкретния случай

               Основната цел и съдържание на предвидения акт са свързани с околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 във връзка с член 218, параграф 9 от ДФЕС.

               5.Публикуване на предвидения акт

               Не се прилага

               2020/0355 (NLE)

               Предложение за

               РЕШЕНИЕ НА СЪВЕТА

               за представяне от името на Европейския съюз на предложение за решение на изпълнителния орган относно методологията за корекция, отразяваща промените в членството в Европейския съюз, с оглед на 41-вата сесия на изпълнителния орган на Конвенцията за трансграничното замърсяване на въздуха на далечни разстояния, и относно позицията, която трябва да се заеме от името на Европейския съюз на тази сесия

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Измененият през 2012 г. Протокол за намаляване на подкиселяването, еутрофикацията и тропосферния озон („измененият Протокол от Гьотеборг“) към Конвенцията за трансграничното замърсяване на въздуха на далечни разстояния („Конвенцията за въздуха“) беше одобрен от Европейския съюз с Решение (ЕС) 2017/1757 на Съвета и влезе в сила на 7 октомври 2019 г.

               (2)Съгласно член 10 от Конвенцията за въздуха изпълнителният орган извършва преглед на прилагането и развитието на тази конвенция и на протоколите към нея, като може да приема решения, с които се пояснява прилагането на протоколите.

               (3)На 36-ата сесия на изпълнителния орган на Конвенцията за въздуха страните по нея призоваха Европейския съюз и неговите държави членки да предложат методология за корекция на таваните за емисии на Европейския съюз в таблица 1 от приложение II към първоначалния Протокол от Гьотеборг (чийто текст беше приет през 1999 г.), за да бъдат отчетени промените в членството в Европейския съюз.

               (4)Предложеното от Европейския съюз и неговите държави членки решение беше прието на 37-ата сесия на изпълнителния орган на Конвенцията за въздуха
                  8
               .

               (5)Методологията за корекция на стойностите за Европейския съюз в таблици 2—6 от приложение II към изменения Протокол от Гьотеборг, за да бъдат отчетени промените в членството в Европейския съюз, е необходима за правилното отразяване на тези промени с оглед на прегледа на спазването от страна на Европейския съюз на задълженията, произтичащи от изменения Протокол от Гьотеборг. Това не включва корекции на националните тавани за емисии, нито на националните ангажименти за намаляване на емисиите в посочените таблици.

               (6)След като методологията за корекция бъде приета от изпълнителния орган, Комисията следва да представи от името на Европейския съюз необходимите корекции на изпълнителния секретар на Икономическата комисия за Европа на Организацията на обединените нации, извършени посредством тази методология, за да бъдат отчетени промените в членството в Европейския съюз от момента на приемане на изменения Протокол от Гьотеборг, като такива корекции бъдат представени и в случай на последващи промени в членството в Европейския съюз.

               (7)Целесъобразно е да се определи позицията, която трябва да се заеме от името на Европейския съюз в рамките на изпълнителния орган, тъй като решението на този орган ще бъде обвързващо за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               1.
                     Целите на Европейския съюз в рамките на 41-вата сесия на изпълнителния орган на Конвенцията за въздуха са следните: да се установи методология, която да даде възможност за технически корекции на базовите стойности на емисиите и ангажиментите на Европейския съюз за намаляване на емисиите в таблици 2—6 от приложение II към изменения Протокол от Гьотеборг, за да се гарантира, че стойностите на Европейския съюз в тези таблици могат да се коригират така, че да отразяват правилно общия сбор от базовите стойности на емисиите и ангажиментите на държавите членки за намаляване на емисиите след промените в членството в Европейския съюз.

               2.
                     С оглед на 41-вата сесия на изпълнителния орган на Конвенцията за въздуха и за да бъде постигната целта, определена в параграф 1, Европейският съюз представя предложение за необходимата методология за корекция, което е приложено към настоящото решение.

               3.
                     Комисията, от името на Европейския съюз, предава посоченото предложение на секретариата на конвенцията.

               Член 2

               Европейският съюз може да подкрепя изменения, предложени от други страни по конвенцията, при условие че те допринасят за постигането на неговите цели, изброени в член 1.

               Член 3

               Представителите на Европейския съюз могат — в зависимост от хода на 41-вата сесия на изпълнителния орган на Конвенцията за въздуха и като се консултират с държавите членки в рамките на координационни срещи на място — да договарят уточнения на позицията, посочена в членове 1 и 2, без да е необходимо допълнително решение на Съвета.

               Член 4

               След като изпълнителният орган на Конвенцията за въздуха приеме методологията за корекция, Комисията представя от името на Европейския съюз необходимите корекции, извършени по тази методология.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 81/462/ЕИО на Съвета от 11 юни 1981 г. за сключване на Конвенция за трансгранично замърсяване на въздуха на далечни разстояния (ОВ L 171, 27.6.1981 г., стр. 11—24).

                     (2)

                        Решение 2003/507/EO на Съвета от 13 юни 2003 г. относно присъединяването на Европейската общност към протокола към Конвенцията относно трансграничното замърсяване на въздуха на далечни разстояния, за намаляване на подкиселяването, еутрофикацията и тропосферния озон (ОВ L 179, 17.7.2003 г., стр. 1—2); Решение (ЕС) 2017/1757 на Съвета от 17 юли 2017 г. за приемане от името на Европейския съюз на изменение на Протокола от 1999 г. към Конвенцията от 1979 г. за трансграничното замърсяване на въздуха на далечни разстояния за намаляване на подкиселяването, еутрофикацията и тропосферния озон (ОВ L 248, 27.9.2017 г., стр. 3—75).

                     (3)

                        Белгия, България, Чешката република, Дания, Германия, Естония, Испания, Франция, Хърватия, Кипър, Латвия, Литва, Люксембург, Унгария, Нидерландия, Португалия, Румъния, Словения, Словакия, Финландия и Швеция (статус на ратифицирането към 1 октомври 2020 г.).

                     (4)

                        България, Чешката република, Дания, Германия, Естония, Испания, Хърватия, Кипър, Латвия, Литва, Люксембург, Нидерландия, Португалия, Румъния, Словакия, Финландия и Швеция (статус на ратифицирането към 1 октомври 2020 г.).

                     (5)

                        Правилник за дейността на сесиите на изпълнителния орган на Конвенцията за трансгранично замърсяване на въздуха на далечни разстояния, приет с Решение 2010/19 и изменен с Решение 2013/1, правило 29.

                     (6)

                        Решение 2017/3 на изпълнителния орган,
                  https://www.unece.org/fileadmin/DAM/env/documents/2017/AIR/EB/EB_Decisions_2017_3-E.pdf

                     (7)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (8)

                        Решение 2017/3 на изпълнителния орган на Конвенцията за въздуха,
                  https://www.unece.org/fileadmin/DAM/env/documents/2017/AIR/EB/EB_Decisions_2017_3-E.pdf

    ---documentbreak---

               ЕВРОПЕЙСКА КОМИСИЯ
            Брюксел, 15.12.2020
            COM(2020) 801 final
            ПРИЛОЖЕНИЕ
            към
            Предложение за Решение на Съвета
            за представяне от името на Европейския съюз на предложение за решение на изпълнителния орган относно методологията за корекция, отразяваща промените в членството в Европейския съюз, с оглед на 41-вата сесия на изпълнителния орган на Конвенцията за трансграничното замърсяване на въздуха на далечни разстояния, и относно позицията, която трябва да се заеме от името на Европейския съюз на тази сесия

               Предложение на Европейския съюз за решение на изпълнителния орган на Конвенцията за трансгранично замърсяване на въздуха на далечни разстояния: Методология за корекция на таблици 2—6 от приложение II към изменения през 2012 г. Протокол за намаляване на подкиселяването, еутрофикацията и тропосферния озон („Протокол от Гьотеборг“), за да бъдат отчетени промените в членството в Европейския съюз.

               Проект на решение за адаптиране на приложение II към изменения през 2012 г. Протокол от Гьотеборг, за да бъдат отчетени промените в членството в Европейския съюз

               Изпълнителният орган,

               Като припомня своите решения 2013/14 и 2016/4 относно спазването от страна на Европейския съюз на задълженията по Протокола за намаляване на подкиселяването, еутрофикацията и тропосферния озон („Протокола от Гьотеборг“),

               Като отбелязва, че в член 13, параграф 2 от изменения Протокол от Гьотеборг се предвижда процедура, с която всяка от страните може да предложи корекция на своите ангажименти за намаляване на емисиите, посочени в приложение II към същия протокол, но че определените в решения 2012/3 и 2012/12 на изпълнителния орган методологии за корекция няма да се прилагат по отношение на корекциите на тези ангажименти, така че да бъдат отразени промените в членството в Европейския съюз,

               Като припомня своето Решение 2017/3 относно корекциите съгласно Протокола за намаляване на подкиселяването, еутрофикацията и тропосферния озон, за да бъдат отчетени промените в членството в Европейския съюз, което беше прието по предложение на Европейския съюз и неговите държави членки в отговор на искането на страните по конвенцията на 36-ата сесия на изпълнителния орган (ECE/EB.AIR/137),

               Като приветства влизането в сила на изменения през 2012 г. Протокол от Гьотеборг на 7 октомври 2019 г.,

               1.Решава, в съответствие с член 13, параграф 2 от изменения Протокол от Гьотеборг, да установи методология за корекция на базовите стойности на емисиите и ангажиментите за намаляване на емисиите на Европейския съюз, посочени в таблици 2—6 от приложение II към изменения протокол, в случай на промени в членството в Европейския съюз, както следва:

               -Базовата стойност на Европейския съюз за емисиите на отделните замърсители, изразени в нива на емисиите за 2005 г. (в килотонове) в таблици 2—6 от приложение II към изменения Протокол от Гьотеборг, е сумата от базовите стойности на емисиите на отделните замърсители за държавите — членки на Европейския съюз, като се отчита всяко присъединяване към Европейския съюз или оттегляне от него.

               -Ангажиментите на Европейския съюз за намаляване на емисиите на отделните замърсители в таблици 2—6 от приложение II към изменения Протокол от Гьотеборг представляват сборът от ангажиментите на държавите — членки на Европейския съюз, за намаляване на емисиите, изчислен: а) като към нивата на емисиите за 2005 г. на всяка държава — членка на Европейския съюз, посочени в таблици 2—6 от приложение II към същия протокол, се приложат ангажиментите за намаляване на емисиите за 2020 г. на всяка държава членка, посочени в същите таблици; и б) като сборът от резултатите по буква а) се изрази като процент от сбора от нивата на емисиите за 2005 г. на държавите — членки на Европейския съюз.

               -За целите на тази методология нивата на емисиите за 2005 г. са посочените в таблици 2—6 от приложение II към изменения Протокол от Гьотеборг, освен ако за дадена подписала го държава или страна по него в приложение II не са определени нива на емисиите за 2005 г., като в този случай се използват последните докладвани емисии за 2005 г. Ангажиментите за намаляване на емисиите за 2020 г. и в периода след това са посочени в таблици 2—6 от приложение II към изменения Протокол от Гьотеборг, освен ако за дадена подписала го държава или страна по него не са посочени ангажименти за намаляване на емисиите за 2020 г. и за периода след това, като в този случай Европейският съюз представя посочената информация в писмен вид на изпълнителния секретар на Икономическата комисия за Европа на Организацията на обединените нации.

               2.Решава, че Европейският съюз може да представи в писмен вид корекции, извършени по горепосочената методология, на изпълнителния секретар на Икономическата комисия за Европа на Организацията на обединените нации, който изпраща тези корекции на всички страни за сведение.


               ЕВРОПЕЙСКА КОМИСИЯ
            Брюксел, 17.12.2020
            COM(2020) 814 final
            2020/0357(NLE)
            Предложение за
            РЕШЕНИЕ НА СЪВЕТА
            относно позицията, която трябва да се изрази от името на Европейския съюз на шестдесет и четвъртата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решението за определяне на позицията, която трябва да се изрази от името на Съюза на 64-тата сесия на Комисията за упойващите вещества по отношение на включването на вещества в списъците към Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г. Предвидено е 64-тата сесия на Комисията за упойващите вещества да се проведе от 12 до 16 април 2021 г.2.КОНТЕКСТ НА ПРЕДЛОЖЕНИЕТО

               2.1. Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г.

               Целта на Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г. (наричана по-нататък „Конвенцията по упойващите вещества“)
                  1
               , е борбата със злоупотребите с наркотични вещества чрез координирани действия на международно равнище. Предвидени са две съвместно функциониращи форми на намеса и контрол. На първо място, целта е притежаването, употребата, търговията, разпространението, вносът, износът, произвеждането и производството на наркотици да се ограничат изключително до необходимото за медицински и научни цели. На второ място, Конвенцията се бори с трафика на наркотици чрез международно сътрудничество с цел възпиране и обезкуражаване на трафикантите на наркотици.

               С Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“)
                  2
                се въвежда международна система за контрол на психотропните вещества. Тя представлява отговор на разнообразяването и разширяването на спектъра на наркотиците, с които се злоупотребява, и с нея се въвежда контрол върху редица синтетични наркотици в зависимост от техния потенциал за злоупотреба, от една страна, и терапевтичната им стойност, от друга страна.

               Всички държави — членки на ЕС, са страни по конвенциите, докато Съюзът не е.

               2.2.Комисия за упойващите вещества

               Комисията за упойващите вещества е комисия към Икономическия и социален съвет на ООН и нейните функции и правомощия са регламентирани, inter alia, в двете конвенции. Тя се състои от 53 държави — членки на ООН, избрани от Икономическия и социален съвет на ООН. 12 държави членки ще са членове на Комисията за упойващите вещества с право на глас през март 2021 г.
                  3
                Съюзът има статут на наблюдател в Комисията за упойващите вещества.

               2.3.Предвиденият акт на Комисията за упойващите вещества

               Комисията за упойващите вещества изменя редовно списъците на веществата, приложени към конвенциите, въз основа на препоръки на Световната здравна организация (СЗО), която ползва съветите на своята експертна комисия по наркозависимостите.

               СЗО изпрати препоръка до генералния секретар на ООН осем от общо единадесет вещества, подложени на критичен преглед от експертната комисия по наркозависимостите на СЗО, да бъдат добавени в списъците, приложени към конвенциите.

               Комисията за упойващите вещества се призовава да приеме на своята 64-та сесия, която ще се проведе във Виена от 12 до 16 април 2021 г., решения относно включването на тези вещества в списъците към конвенциите.

               3.Позиция, която трябва да се заеме от името на Съюза

               Промените в списъците към конвенциите имат преки последици върху приложното поле на правото на Съюза в областта на контрола на наркотиците за всички държави членки. Член 1, параграф 1 от Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (наричано по-нататък „Рамковото решение“)
                  4
                гласи, че по смисъла на Рамковото решение „наркотици“ означава вещество, обхванато от Конвенцията по упойващите вещества или Конвенцията за психотропните вещества, както и което и да е от веществата, посочени в приложението към Рамковото решение. Следователно Рамковото решение се прилага по отношение на веществата, изброени в списъците към Конвенцията по упойващите вещества и към Конвенцията за психотропните вещества. Ето защо всяка промяна в списъците, приложени към тези конвенции, засяга пряко общите разпоредби на ЕС и променя техния обхват в съответствие с член 3, параграф 2 от Договора за функционирането на Европейския съюз (ДФЕС). Това е така, независимо дали въпросното вещество вече подлежи на контрол в целия Съюз
                  5
               .

               Едно от единадесетте вещества, които бяха разгледани от експертната комисия по наркозависимостите, е предмет на мерки за контрол в Съюза. Веществото изотонитазен бе включено в определението за „наркотици“ в Рамково решение 2004/757/ПВР на Съвета
                  6
               . Едно вещество, MDMB-4en-PINACA, е предмет на интензивен мониторинг от страна на Европейския център за мониторинг на наркотици и наркомании; то е също така предмет на доклад за оценка на риска. За останалите 9 вещества се осъществява мониторинг от Европейския център за мониторинг на наркотици и наркомании.

               В предложението за позиция на Съюза на Комисията се предлага да се подкрепят препоръките на СЗО, тъй като те са в съответствие с настоящото състояние на научното познание. Що се отнася до новите психоактивни вещества, добавянето на тези вещества в списъците към конвенциите се подкрепя и от информацията, която е налична в европейската база данни за нови наркотични вещества на Европейския център за мониторинг на наркотици и наркомании.

               Необходимо е Съветът да определи позицията на Съюза за заседанието на Комисията за упойващите вещества, на което тя се призовава да вземе решение относно включването на веществата в съответните списъци. Поради ограниченията, произтичащи от статута на наблюдател на Съюза, тази позиция следва да бъде изразена от държавите членки, които ще бъдат членки на Комисията за упойващите вещества през март 2021 г., действащи съвместно в интерес на Съюза в рамките на тази комисия. Съюзът не е страна по посочените конвенции, но има изключителна компетентност в тази област.

               За тази цел Комисията предлага позиция на Съюза, която да бъде изразена от държавите членки, които ще бъдат членки на Комисията за упойващите вещества през март 2021 г., от името на Европейския съюз, на 64-тата сесия на Комисията за упойващите вещества относно включването на вещества в списъците към Конвенцията по упойващите вещества и Конвенцията за психотропните вещества. Комисията представя за пети път такова предложение за позиция на Съюза
                  7
               . Съветът прие позициите на Съюза
                  8
                и благодарение на това на предишните заседания на Комисията за упойващите вещества ЕС успя да изрази единно мнение по отношение на вписването на вещества в списъците на международно равнище, тъй като държавите членки, участващи в Комисията за упойващите вещества, гласуваха в подкрепа на това вписване в съответствие с приетата позиция на Съюза.

               4.ПРАВНО ОСНОВАНИЕ

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  9
               . Понятието актове с правно действие включва актовете, които имат правно действие по силата на нормите на международното право, уреждащи съответния орган. То включва и инструменти, които нямат обвързващ характер съгласно международното право, но са годни да окажат съществено въздействие върху съдържанието на приеманата от законодателя на Съюза нормативна уредба
                  10
               .

               По смисъла на този член Комисията за упойващите вещества е „орган, създаден със споразумение“, като се има предвид, че тя е орган, създаден от Икономическия и социален съвет на ООН — орган на Организацията на обединените нации — и че са ѝ възложени специфични задачи съгласно Конвенцията по упойващите вещества и Конвенцията за психотропните вещества.

               Решенията на Комисията за упойващите вещества по отношение на списъците с вещества представляват „актове с правно действие“ по смисъла на член 218, параграф 9 от ДФЕС. Съгласно Конвенцията по упойващите вещества и Конвенцията за психотропните вещества решенията на Комисията за упойващите вещества автоматично стават правнообвързващи, освен ако някоя от страните поиска от Икономическия и социален съвет на ООН да преразгледа решението в рамките на предвидения срок
                  11
               . Решенията на Икономическия и социален съвет на ООН по въпроса са окончателни. Решенията на Комисията за упойващите вещества по отношение на списъците с вещества имат правно действие и в правния ред на ЕС по силата на правото на Съюза предвид факта, че могат да окажат съществено въздействие върху съдържанието на законодателството на ЕС, и по-конкретно Рамково решение 2004/757/ПВР на Съвета. Промените в списъците към конвенциите имат преки последици върху приложното поле на този правен инструмент на ЕС.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               Основната цел и съдържанието на предвидения акт са свързани с незаконния трафик на наркотици.

               Поради това материалноправното основание на предложеното решение е член 83, параграф 1 от ДФЕС, в който незаконният трафик на наркотици се определя като престъпност с особено трансгранично измерение, а Европейският парламент и Съветът се оправомощават да установят минимални правила относно определянето на престъпленията и на санкциите в областта на незаконния трафик на наркотици.

               4.3.Променлива геометрия

               Дания е обвързана от Рамково решение 2004/757/ПВР на Съвета, приложимо до 21 ноември 2018 г., в чийто член 1 се заявява, че „наркотици“ означава веществата, обхванати от Конвенцията по упойващите вещества или Конвенцията за психотропните вещества.

               Тъй като решенията на Комисията за упойващите вещества по отношение на списъците с вещества засягат общите правила в областта на незаконния трафик на наркотици, с които Дания е обвързана, Дания участва в приемането на решение на Съвета за установяване на позицията, която трябва да се заеме от името на Съюза при приемането на такива решения.

               4.4.Заключение

               Правното основание за настоящото предложение е член 83, параграф 1 от ДФЕС във връзка с член 218, параграф 9 от ДФЕС.

               5.ОТРАЖЕНИЕ ВЪРХУ БЮДЖЕТА

               Няма отражение върху бюджета.

               2020/0357 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се изрази от името на Европейския съюз на шестдесет и четвъртата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 83, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г. (наричана по-нататък „Конвенцията по упойващите вещества“)
                  12
               , влезе в сила на 8 август 1975 г.

               (2)Съгласно член 3 от Конвенцията по упойващите вещества Комисията за упойващите вещества може да взема решения за добавяне на вещества в списъците към тази конвенция. Тя може да внася промени в списъците единствено в съответствие с препоръките на Световната здравна организация (СЗО), но може също така да реши да не направи промените, препоръчани от СЗО.

               (3)Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“)
                  13
                влезе в сила на 16 август 1976 г.

               (4)Съгласно член 2 от Конвенцията за психотропните вещества Комисията за упойващите вещества може да взема решения за добавяне или изваждане на вещества от списъците към тази конвенция въз основа на препоръките на СЗО. Тя разполага с широки дискреционни правомощия да взема предвид икономическите, социалните, правните, административните или други фактори, но не може да действа произволно.

               (5)Промените в списъците към двете конвенции имат преки последици върху приложното поле на правото на Съюза в областта на контрола на наркотиците. Рамково решение 2004/757/ПВР на Съвета
                  14
                се прилага за веществата, изброени в списъците към тези конвенции. Ето защо всяка промяна в списъците, приложени към конвенциите, засяга пряко общите правила на Съюза и променя техния обхват в съответствие с член 3, параграф 2 от Договора за функционирането на Европейския съюз.

               (6)На своята шестдесет и четвърта сесия, която е насрочена да се проведе от 12 до 16 април 2021 г. във Виена, Комисията за упойващите вещества трябва да вземе решения относно добавянето на осем нови вещества в списъците към конвенциите на ООН.

               (7)Съюзът не е страна по Конвенцията по упойващите вещества, нито по Конвенцията за психотропните вещества. Той има статут на наблюдател без право на глас в Комисията за упойващите вещества, в която през март 2021 г. дванадесет държави членки ще бъдат членове с право на глас
                  15
               . Поради това е необходимо Съветът да оправомощи държавите членки да изразят позицията на Съюза по отношение на включването на вещества в списъците към Конвенцията по упойващите вещества и Конвенцията за психотропните вещества, като се има предвид, че решенията относно добавянето на нови вещества в списъците към конвенциите попадат в обхвата на изключителната компетентност на Съюза.

               (8)СЗО изпрати препоръка за добавяне на едно ново вещество в списък I към Конвенцията по упойващите вещества, както и на четири нови вещества в списък II и на три нови вещества в списък IV към Конвенцията за психотропните вещества.

               (9)Всички вещества, разгледани от експертната комисия по наркозависимостите на СЗО („експертната комисия“) и препоръчани от СЗО за добавяне в списъка, се наблюдават от Европейския център за мониторинг на наркотици и наркомании като нови психоактивни вещества съгласно Регламент (ЕО) № 1920/2006 на Европейския парламент и на Съвета
                  16
               .

               (10)Съгласно оценката на експертната комисия веществото изотонитазен (химично наименование: N,N-диетил-2-[[4-(1-метилетокси)фенил]метил]-5-нитро-1H-бензимидазол-1-етанамин) е синтетичен опиоиден аналгетик и е тясно свързан с етонитазена и клонитазена, които подлежат на международен контрол съгласно Конвенцията по упойващите вещества от 1961 г. Веществото изотонитазен няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с изотонитазен се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва изотонитазенът да бъде включен в списък I към Конвенцията по упойващите вещества.

               (11)Веществото изотонитазен бе включено в определението за „наркотици“ съгласно Рамково решение 2004/757/ПВР чрез делегирана директива на Комисията
                  17
               .

               (12)Ето защо държавите членки следва да заемат позицията изотонитазенът да бъде добавен в списък I към Конвенцията по упойващите вещества.

               (13)Съгласно оценката на експертната комисия веществото MDMB-4en-PINACA (химично наименование: метил 3,3-диметил-2-(1-(пент-4-ен-1-ил)-1H-индазол-3-карбоксамидо)бутаноат) е синтетичен канабиноид. Веществото MDMB-4en-PINACA няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с MDMB-4en-PINACA се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото MDMB-4en-PINACA да бъде включено в списък II към Конвенцията за психотропните вещества.

               (14)Веществото MDMB-4en-PINACA е открито в 20 държави членки и се контролира в 14 държави членки. То се свързва с девет смъртни случая; свързва се и с 11 отравяния с нелетален изход. Понастоящем MDMB-4en-PINACA е предмет на подробно разследване, в резултат на което Европейският център за мониторинг на наркотици и наркомании ще изготви доклад за оценка на риска.

               (15)Ето защо държавите членки следва да заемат позицията веществото MDMB-4en-PINACA да бъде добавено в списък II към Конвенцията за психотропните вещества.

               (16)Съгласно оценката на експертната комисия веществото CUMYL-PeGACLONE (химично наименование: 2-(1-метил-1-фенил-етил)-5-пентил-пиридо[4,3-b]индол-1-он) е синтетичен канабиноид. Веществото CUMYL-PeGACLONE, изглежда, не е лицензирано за терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с CUMYL-PeGACLONE се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото CUMYL-PeGACLONE да бъде включено в списък II към Конвенцията за психотропните вещества.

               (17)Веществото CUMYL-PeGACLONE е открито в единадесет държави членки и се контролира в поне пет държави членки. То се свързва с най-малко три смъртни случая и е открито в шест биологични проби, свързани със сериозни нежелани събития.

               (18)Ето защо държавите членки следва да заемат позицията веществото CUMYL-PeGACLONE да бъде добавено в списък II към Конвенцията за психотропните вещества.

               (19)Съгласно оценката на експертната комисия веществото флубромазолам (химично наименование: 8-бромо-6-(2-флуорофенил)-1-метил-4H-[1,2,4]триазоло[4,3-a][1,4]бензодиазепин) е вещество от типа на бензодиазепина. Веществото флубромазолам е изследвано за своите анксиолитични свойства и по-слаби седативни, приспивателни и атаксични странични ефекти, но изглежда, не е лицензирано за терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с флубромазолам се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото флубромазолам да бъде включено в списък IV към Конвенцията за психотропните вещества.

               (20)Веществото флубромазолам е открито в 15 държави членки и се контролира в поне седем държави членки. То се свързва с два смъртни случая и седем отравяния с нелетален изход; открито е също така в 44 биологични проби, свързани със смъртни случаи.

               (21)Ето защо държавите членки следва да заемат позицията веществото флубромазолам да бъде добавено в списък IV към Конвенцията за психотропните вещества.

               (22)Съгласно оценката на експертната комисия веществото клоназолам (наричано още клонитразолам; химично наименование: 6-(2-хлорофенил)-1-метил-8-нитро-4H-[1,2,4]триазоло[4,3-a][1,4]бензодиазепин) е вещество от типа на бензодиазепина. Веществото клоназолам, изглежда, не е лицензирано за терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с клоназолам се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото клоназолам да бъде включено в списък IV към Конвенцията за психотропните вещества.

               (23)Веществото клоназолам е открито в 15 държави членки и се контролира в поне четири държави членки. То се свързва с два смъртни случая и пет отравяния с нелетален изход.

               (24)Ето защо държавите членки следва да заемат позицията веществото клоназолам да бъде добавено в списък IV към Конвенцията за психотропните вещества.

               (25)Съгласно оценката на експертната комисия веществото диклазепам (известно още като Ro 5-3448; химично наименование: 7-хлоро-5-(2-хлорофенил)-1-метил-1,3-дихидро-2H-1,4-бензодиазепин-2-он) е вещество от типа на бензодиазепина. Веществото диклазепам, изглежда, не е лицензирано за терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с диклазепам се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото диклазепам да бъде включено в списък IV към Конвенцията за психотропните вещества.

               (26)Веществото диклазепам е открито в 16 държави членки и се контролира в поне осем държави членки. То се свързва с два смъртни случая; открито е също така в 8 биологични проби, свързани със смъртни случаи.

               (27)Ето защо държавите членки следва да заемат позицията веществото диклазепам да бъде добавено в списък IV към Конвенцията за психотропните вещества.

               (28)Съгласно оценката на експертната комисия веществото 3-MeO-PCP (химично наименование: 1-[1-(3-метоксифенил)циклохексил]пиперидин) e вещество от типа на дисоциативните вещества. Веществото 3-MeO-PCP, изглежда, не е лицензирано за терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с 3-MeO-PCP се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото 3-MeO-PCP да бъде включено в списък II към Конвенцията за психотропните вещества.

               (29)Веществото 3-MeO-PCP е открито в 18 държави членки и се контролира в поне осем държави членки. То се свързва с поне седем смъртни случая и пет отравяния с нелетален изход; открито е също така в 18 биологични проби, свързани със сериозни нежелани събития.

               (30)Ето защо държавите членки следва да заемат позицията веществото 3-MeO-PCP да бъде добавено в списък II към Конвенцията за психотропните вещества.

               (31)Съгласно оценката на експертната комисия веществото дифенидин (химично наименование: 1-(1,2-дифенилетил)пиперидин) e вещество от типа на дисоциативните вещества. Веществото дифенидин, изглежда, не е лицензирано за терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с дифенидин се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото дифенидин да бъде включено в списък II към Конвенцията за психотропните вещества.

               (32)Веществото дифенидин е открито в 17 държави членки и се контролира в поне осем държави членки. То се свързва с поне две отравяния с нелетален изход и е открито в пет биологични проби, свързани със сериозни нежелани събития.

               (33)Ето защо държавите членки следва да заемат позицията веществото дифенидин да бъде добавено в списък II към Конвенцията за психотропните вещества.

               (34)Уместно е да се определи позицията, която трябва да се заеме от името на Съюза в Комисията за упойващите вещества, тъй като решенията за включване в различните списъци на осемте вещества могат да окажат съществено въздействие върху съдържанието на правото на Съюза, а именно върху Рамково решение 2004/757/ПВР.

               (35)Позицията на Съюза трябва да бъде изразена от държавите членки, които са членове на Комисията за упойващите вещества, като те действат съвместно.

               (36)Дания е обвързана от Рамково решение 2004/757/ПВР, приложимо до 21 ноември 2018 г., и поради това участва в приемането и прилагането на настоящото решение.

               (37)Ирландия е обвързана от Рамково решение 2004/757/ПВР и поради това участва в приемането и прилагането на настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на шестдесет и четвъртата сесия на Комисията за упойващите вещества, която ще се проведе от 12 до 16 април 2021 г. — когато този орган ще има за задача да приеме решения относно добавянето на вещества в списъците на Единната конвенция на Организацията на обединените нации по упойващите вещества от 1961 г., изменена с Протокола от 1972 г., и Конвенцията на Организацията на обединените нации за психотропните вещества от 1971 г. — е изложена в приложението към настоящото решение.

               Член 2

               Позицията, посочена в член 1, се изразява от държавите членки, които са членове на Комисията за упойващите вещества, като те действат съвместно.

               Член 3

               Адресати на настоящото решение са държавите членки в съответствие с Договорите.

               Съставено в Брюксел на […] година.

                        За Съвета

                     Председател

                     (1)

                        Сборник договори на ООН, том 978, № 14152.

                     (2)

                        Сборник договори на ООН, том 1019, № 14956.

                     (3)

                        Австрия, Белгия, Германия, Испания, Италия, Нидерландия, Полша, Унгария, Франция, Хърватия, Чешката република и Швеция.

                     (4)

                        ОВ L 335, 11.11.2004 г., стр. 8, изменено с Директива (ЕС) 2017/2103 на Европейския парламент и на Съвета от 15 ноември 2017 г. за изменение на Рамково решение 2004/757/ПВР на Съвета с цел включване на нови психоактивни вещества в определението за „наркотици“ и за отмяна на Решение 2005/387/ПВР на Съвета (ОВ L 305, 21.11.2017 г., стр. 12).

                     (5)

                        Вж. приложението към Рамковото решение.

                     (6)

                        Делегирана директива (ЕС) 2020/1687 на Комисията от 2 септември 2020 г. за изменение на приложението към Рамково решение 2004/757/ПВР на Съвета във връзка с включването на новото психоактивно вещество N,N-диетил-2-[[4-(1-метилетокси)фенил]метил]-5-нитро-1H-бензимидазол-1-етанамин (изотонитазен) в определението за „наркотици“ (ОВ L 379, 13.11.2020 г., стр. 55).

                     (7)

                        COM(2017) 72 final; COM(2018) 31 final; COM(2018) 862 final; COM(2019) 631 final.

                     (8)

                        Приети от Съвета съответно на 7 март 2017 г., 27 февруари 2018 г., 5 март 2019 г. и 11 февруари 2020 г.

                     (9)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (10)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (11)

                        Член 3, параграф 7 от Конвенцията по упойващите вещества; член 2, параграф 7 от Конвенцията за психотропните вещества.

                     (12)

                        Сборник договори на ООН, том 978, № 14152.

                     (13)

                        Сборник договори на ООН, том 1019, № 14956.

                     (14)

                        Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (ОВ L 335, 11.11.2004 г., стр. 8).

                     (15)

                        Австрия, Белгия, Германия, Испания, Италия, Нидерландия, Полша, Унгария, Франция, Хърватия, Чешката република и Швеция.

                     (16)

                        Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (OB L 376, 27.12.2006 г., стр. 1).

                     (17)

                        Делегирана директива (ЕС) 2020/1687 на Комисията от 2 септември 2020 г. за изменение на приложението към Рамково решение 2004/757/ПВР на Съвета във връзка с включването на новото психоактивно вещество N,N-диетил-2-[[4-(1-метилетокси)фенил]метил]-5-нитро-1H-бензимидазол-1-етанамин (изотонитазен) в определението за „наркотици“ (C(2020) 5897 final, ОВ L 379, 13.11.2020 г., стр. 55).

    ---documentbreak---

               ЕВРОПЕЙСКА КОМИСИЯ
            Брюксел, 17.12.2020
            COM(2020) 814 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се изрази от името на Европейския съюз на шестдесет и четвъртата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ПРИЛОЖЕНИЕ

               Позицията, която трябва да се изрази от държавите членки, които са членки на Комисията за упойващите вещества, действащи съвместно, в интерес на Съюза по време на шестдесет и четвъртата сесия на тази комисия, насрочена да се проведе от 12 до 16 април 2021 г., по отношение на промените в приложното поле на контрола на вещества, е следната:

               (1)Веществото изотонитазен следва да бъде включено в списък I към Конвенцията по упойващите вещества;

               (2)Веществото MDMB-4en-PINACA следва да бъде включено в списък II към Конвенцията за психотропните вещества;

               (3)Веществото CUMYL-PeGACLONE следва да бъде включено в списък II към Конвенцията за психотропните вещества;

               (4)Веществото флубромазолам следва да бъде включено в списък IV към Конвенцията за психотропните вещества;

               (5)Веществото клоназолам следва да бъде включено в списък IV към Конвенцията за психотропните вещества;

               (6)Веществото диклазепам следва да бъде включено в списък IV към Конвенцията за психотропните вещества;

               (7)Веществото 3-MeO-PCP следва да бъде включено в списък II към Конвенцията за психотропните вещества;

               (8)Веществото дифенидин следва да бъде включено в списък II към Конвенцията за психотропните вещества.


               ЕВРОПЕЙСКА КОМИСИЯ
            Брюксел, 17.12.2020
            COM(2020) 847 final
            2020/0376(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз във връзка с отрасловата договореност относно експортните кредити за граждански въздухоплавателни средства

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза по отношение на отрасловата договореност относно експортните кредити за граждански въздухоплавателни средства („отрасловата договореност за въздухоплавателните средства“ или „договореността“) във връзка с предвидената обща линия за поведение в съответствие с част 4, раздел 3 от договореността.

               2.Контекст на предложението

               2.1.Отрасловата договореност относно експортните кредити за граждански въздухоплавателни средства

               Целта на отрасловата договореност за въздухоплавателните средства е да осигури рамка за предвидимо, последователно и прозрачно използване на официално подкрепяните експортни кредити за продажба или лизинг на въздухоплавателни средства и свързани стоки и услуги, посочени в точка 4, буква а) от договореността. Отрасловата договореност влезе в сила на 1 февруари 2011 г.

               Отрасловата договореност за въздухоплавателните средства представлява приложение III към Споразумението за официално подкрепяните експортни кредити („споразумението“), което е административно заложено в ОИСР и получава подкрепа от секретариата на ОИСР по въпросите на експортните кредити. Въпреки това нито споразумението, нито отрасловата договореност за въздухоплавателните средства са актове на ОИСР
                  1
               .

               Европейският съюз е страна по споразумението и отрасловата договореност за въздухоплавателните средства и двете са транспонирани в достиженията на правото на ЕО по силата на Регламент (ЕС) № 1233/2011 на Европейския парламент и на Съвета от 16 ноември 2011 г.
                  2
               . Следователно споразумението и отрасловата договореност за въздухоплавателните средства са правно обвързващи съгласно правото на Съюза.

               2.2.Участниците в договореността

               Понастоящем в отрасловата договореност за въздухоплавателни средства има десет участници („участници в договореността“): Австралия, Бразилия, Канада, Европейският съюз, Япония, Корея, Нова Зеландия, Норвегия, Швейцария и Съединените щати. Участниците в договореността вземат решения относно измененията на договореността и могат да приемат общи линии за поведение в съответствие с част 4, раздел 3 от договореността. Решенията се вземат с консенсус, така че ако някой от участниците възрази, изменението на договореността или на общата линия за поведение не може да бъде прието.

               Европейската комисия представлява Съюза на срещите на участниците в договореността, както и при писмените процедури за вземане на решения от участниците.

               Общата линия за поведение е инструмент съгласно договореността, който позволява на участниците по изключение да се отклоняват от разпоредбите на договореността по отношение на конкретна сделка или временно за неопределен брой сделки. Общите линии за поведение могат да бъдат приети чрез писмена процедура посредством непредставяне на становище, тъй като се счита, че ако даден участник не представи становището си, той приема предложението за обща линия за поведение. Същото се отнася и за участник, който посочи, че няма позиция по въпроса. Отговорите на предложението за обща линия за поведение по принцип се изготвят в рамките на 20 календарни дни (точка 29 от договореността). Секретариатът на ОИСР по въпросите на експортните кредити информира участниците дали общата линия за поведение е приета и договорената обща линия за поведение влиза в сила три календарни дни след това оповестяване (точка 32 от договореността).

               2.3.Предвиденият акт на участниците в договореността

               Предвидената мярка ще бъде предложение за обща линия за поведение, което ще бъде представено на участниците в договореността в съответствие с част 4, раздел 3 от договореността. Предложената обща линия за поведение ще бъде спешна и извънредна мярка в отговор на икономическия спад в резултат на здравната криза, предизвикана от COVID-19, и за намаляване на сериозното въздействие на кризата върху европейския сектор на гражданското въздухоплаване (вж. по-подробно раздел 3 по-долу). Предложената обща линия за поведение, ако бъде договорена, ще измени временно разпоредбата на договореността, уреждаща погасяването на главницата (член 13 от договореността), което следователно ще има правно действие в ЕС съгласно правото на Съюза (вж. точка 2.1 по-горе).

               Като се има предвид извънредният характер на мярката, предложението следва да бъде представено възможно най-скоро и, ако бъде договорено, предвидената обща линия за поведение ще трябва да започне да се прилага за всички участници във възможно най-кратък срок. В резултат на специалната 20-дневна процедура за непредставяне на становище, предвидена в договореността (вж. точка 2.2 по-горе), предложението на Съюза за обща линия за поведение може да бъде договорено автоматично от участниците като окончателна версия на общата линия за поведение, при условие че не е повдигнато възражение, и следва да влезе в сила три дни след края на процедурата.

               С оглед на гореизложеното е целесъобразно предложението на Съюза да се определи като позицията, която трябва да се заеме от името на Съюза в рамките на орган, създаден със споразумение, тъй като решението ще бъде обвързващо за Съюза и ще засегне правото на Съюза по силата на член 1 от Регламент (ЕС) № 1233/2011, в който се посочва, че „Насоките, които се съдържат в Споразумението за официално подкрепяните експортни кредити („споразумението“), се прилагат в Съюза. Текстът на споразумението е приложен към настоящия регламент.“.

               Очаква се процедурата за обща линия за поведение на участниците в договореността да започне през януари 2021 г. и да приключи през февруари 2021 г.

               3.Позиция, която трябва да се заеме от името на Съюза

               Предвидената обща линия за поведение ще позволи на участниците в договореността временно да подкрепят своите производители на граждански въздухоплавателни средства, чиято дейност е застрашена от краткосрочни проблеми с ликвидността на операторите и купувачите на нови въздухоплавателни средства и двигатели в резултат на последиците от COVID-19. Понастоящем повечето, ако не и всички авиокомпании са изправени пред значителен спад на приходите и в периода на възстановяване след COVID-19 тези дружества ще продължат да имат нестабилни ликвидни позиции, тъй като ще трябва да се справят с финансовите последици от кризата и с намалено търсене.

               По-конкретно предложената обща линия за поведение ще позволи на купувачите на нови въздухоплавателни средства и двигатели да отложат началото на погасяването на главницата по заема с 12 месеца или, ако са изпълнени определени условия, с 18 месеца след доставката, като същевременно ще даде възможност на производителите да получат плащане за нови въздухоплавателни средства и двигатели, които ще бъдат доставени през следващите 12 месеца. Валидността на общата линия за поведение е 12 месеца.

               Като се има предвид, че целта на предвидената обща линия за поведение е да се намали сериозното въздействие на здравната криза, предизвикана от COVID-19, върху европейския сектор на гражданското въздухоплаване и че Съюзът възнамерява да представи предложението за тази обща линия за поведение, позицията, която трябва да се заеме от името на Съюза, следва да бъде да се изготви и подкрепи проектопредложението в приложението към настоящото решение.

               3.1.Процесуалноправно основание

               3.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               3.1.2.Приложение в конкретния случай

               Актът, който участниците в договореността ще имат за задача да приемат, представлява акт с правно действие. Предвиденият акт има правно действие по силата на член 1 от Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета, в който се посочва, че „Насоките, които се съдържат в Споразумението за официално подкрепяните експортни кредити („споразумението“), се прилагат в Съюза. Текстът на споразумението е приложен към настоящия регламент.“.

               Поради това процесуалноправното основание за предложеното решение е член 218, параграф 9 от ДФЕС.

               3.2.Материалноправно основание

               3.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               3.2.2.Приложение в конкретния случай

               Основната цел и съдържанието на предвидения акт са свързани с общата търговска политика. Поради това материалноправното основание за предложеното решение е член 207.

               3.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от него.

               4.Публикуване на предвидения акт

               Тъй като актът на участниците в договореността ще изменени отрасловата договореност за въздухоплавателните средства, е целесъобразно да бъде публикуван в Официален вестник на Европейския съюз след приемането му.

               2020/0376 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз във връзка с отрасловата договореност относно експортните кредити за граждански въздухоплавателни средства

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Отрасловата договореност относно експортните кредити за граждански въздухоплавателни средства („отрасловата договореност за въздухоплавателните средства“ или „договореността“), която представлява приложение III към Споразумението за официално подкрепяните експортни кредити, бе транспонирана и следователно придоби правно обвързващ характер в Европейския съюз с Регламент (ЕС) № 1233/2011 на Европейския парламент и на Съвета
                  4
               .

               (2)Участниците в отрасловата договореност за въздухоплавателните средства („участниците в договореността“) трябва да вземат решение чрез писмена процедура по предложението на Европейския съюз за обща линия за поведение в съответствие с част 4, раздел 3 от посочената отраслова договореност, за да се даде възможност за временно отлагане на погасяването на главницата за купувачите на нови въздухоплавателни средства и двигатели в контекста на настоящия и задълбочаващ се икономически спад, предизвикан от COVID-19.

               (3)Целесъобразно е предложението на Съюза да се определи като позицията, която трябва да се заеме от името на Съюза в рамките на писмената процедура на участниците в договореността, тъй като решението ще може да окаже съществено въздействие върху съдържанието на законодателството на Съюза по силата на Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета.

               (4)Предложението за обща линия за поведение ще позволи на купувачите на нови въздухоплавателни средства, определени в точка 8, буква а), точка 1) от договореността, и на бенефициерите на подкрепа за резервни двигатели и резервни части, както е посочено в точка 20, букви а), б) и в) от договореността, да отложат погасяването на главницата по заема с 12 месеца или, ако са изпълнени определени условия, с 18 месеца след доставката. Тази извънредна мярка е необходима, за да се отговори на икономическия спад в резултат на санитарната криза, предизвикана от COVID-19, и да се намали сериозното въздействие на кризата върху сектора на гражданското въздухоплаване, чиято дейност е застрашена от краткосрочни проблеми с ликвидността на операторите и купувачите на нови въздухоплавателни средства и двигатели,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по отношение на предложението за обща линия за поведение в съответствие с част 4, раздел 3 от отрасловата договореност за въздухоплавателните средства, се основава на приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Както е определено в член 5 от Конвенцията на ОИСР.

                     (2)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

    ---documentbreak---

               ЕВРОПЕЙСКА КОМИСИЯ
            Брюксел, 17.12.2020
            COM(2020) 847 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз във връзка с отрасловата договореност относно експортните кредити за граждански въздухоплавателни средства

               ПРИЛОЖЕНИЕ

               Предложение на ЕС за обща линия за поведение в съответствие с член 28 и сл. от договореността — отсрочване на погасяването

               1.Референтен номер: ЕС [•]/2020

               2.Наименование на държавата вносител: няколко

               3.Описание на сделката: Официална подкрепа за нови въздухоплавателни средства и резервни двигатели

               4.Предложение за обща линия за поведение: временно добавяне на два алтернативни графика за погасяване в точка 13, буква а) от договореността

               5.Националност и имена на известните оференти: Не се прилага

               6.Дата на приключване на представянето на оферти/тръжната процедура: Не се прилага

               7.Друга информация:

               Контекст:

               ЕС предлага временна обща линия за поведение, която да влезе в сила незабавно, за справяне с краткосрочните проблеми с ликвидността, пред които са изправени операторите и купувачите на нови въздухоплавателни средства и двигатели в контекста на настоящата и задълбочаваща се криза, предизвикана от COVID-19. Ясно е, че повечето, ако не и всички авиокомпании са изправени пред значителен спад на приходите и дори в периода на възстановяване след COVID-19 ще имат много по-нестабилни ликвидни позиции, тъй като ще трябва да се справят с финансовите последици от кризата и могат да се изправят пред намалено търсене за известно време.

               Предложената обща линия за поведение има за цел да се смекчи потенциалното отражение на финансовото въздействие на кризата върху националните производители, като се даде възможност на участниците да предлагат условия за финансиране, които се придържат към принципите на отрасловата договореност за въздухоплавателните средства, като същевременно се вземе предвид наблюдаваното понастоящем конкретно краткосрочно въздействие върху ликвидността.

               ·Общи условия

               Предложението има за цел да разреши този проблем, като временно позволи на купувачите да отложат погасяването на главницата с 12 или 18 месеца, като същевременно даде възможност на производителите да получат плащане за нови въздухоплавателни средства и двигатели, които ще бъдат доставени през следващите 12 месеца.

               ·Обосновка на екологичния бонус

               Поради изключителните обстоятелства купувачите и кредитополучателите са изправени пред изключително ограничени позиции на финансиране предвид резкия спад в търсенето. В този контекст купувачите и кредитополучателите отговарят на условията за допълнително отлагане от 6 месеца. В замяна на това те се насърчават да приемат най-добрите практики по отношение на мониторинга на емисиите на парникови газове и мерките за тяхното намаляване.

               В зависимост от общия анализ на риска на сделката, извършен от всяка агенция за експортно кредитиране (АЕК), първата вноска по главницата започва не по-късно от 18 месеца след началната дата на кредита, а лихвените вноски започват не по-късно от три месеца или, след предварително уведомление, не по-късно от шест месеца, след началната дата на кредита, ако планът за мониторинг и планът за намаляване или неутрализиране („план за емисиите на парникови газове“) се публикуват ежегодно и включват:

               i.мониторинг на емисиите на парникови газове чрез използване на призната и приемлива методология,

               както и

               ii.количествена цел за емисиите на парникови газове и оповестяване на мерките, които вече са въведени или предстои да бъдат приложени за намаляване или неутрализиране на емисиите на парникови газове.

               Ако даден план за емисии на парникови газове все още не е въведен и не е публично достъпен, купувачите или кредитополучателите все пак биха могли да отговарят на условията за допълнителното удължаване с 6 месеца, описано по-горе, ако изрично се ангажират към момента на подаване на искането да приемат и осигурят подходящо оповестяване на такъв план в разумен срок през 12-те месеца от алтернативния график за погасяване.

               Ако купувачът или кредитополучателят не оповести такъв доклад или план през 12-те месеца на алтернативния график за погасяване, се прилагат общите условия и първата вноска по главницата се прави не по-късно от 12 месеца след началната дата на кредита.

               Предложение:

               Предлага се на участниците да бъде предоставен алтернативен график за погасяване за период от 12 месеца съгласно точка 13, буква а) от договореността: Погасяване на главница и плащане на лихви посредством обща линия за поведение. Допълнителният график за погасяване, с който разполага участникът, се определя, както следва:

               13 a)Участниците прилагат график за погасяване на главницата и плащане на лихвите, както е посочено в точка 1), 2), 3) или 4) по-долу:

               1)... Както е формулирано в договореността

               2)... Както е формулирано в договореността

               3)След предварително уведомление комбинираното погасяване на главницата и изплащане на лихвата се извършва на равни вноски:

               а)вноските се правят не по-рядко от веднъж на всеки три месеца и:

               i)първата вноска по главницата се прави не по-късно от 12 месеца след началната дата на кредита. За да се избегнат съмнения, плащанията по главницата, които обикновено се дължат в рамките на първите 12 месеца съгласно точка 1) или 2), се прилагат пропорционално за вноските по главницата, които трябва да се направят съгласно точка 3).

               ii)или като друг вариант и ако купувачът или кредитополучателят

               –оповестява публично годишен доклад, включващ мониторинг на емисиите на парникови газове и план за намаляване или неутрализиране на тези емисии („план за емисиите на парникови газове“);

               или

               –се ангажира официално към момента на подаване на искането да приеме и осигури подходящо оповестяване на такъв план в разумен срок през 12-те месеца на алтернативния график за погасяване съгласно точка 3, буква а), подточка i) по-горе;

               Първата вноска по главницата се прави не по-късно от 18 месеца след началната дата на кредита. За да се избегнат съмнения, плащанията по главницата, които обикновено се дължат в рамките на първите 18 месеца съгласно точка 1) или 2), се прилагат пропорционално за вноските по главницата, които трябва да се направят съгласно точка 3).

               Ако купувачът или кредитополучателят не оповести такъв доклад или план през 12-те месеца на алтернативния график за погасяване, първата вноска по главницата се прави не по-късно от 12 месеца след началната дата на кредита.

               б)лихвените вноски се плащат не по-рядко от веднъж на всеки три месеца и първата вноска се прави не по-късно от 3 месеца след началната дата на кредита.

               в)като друг вариант, вноските по главницата и лихвите могат да се правят на всеки шест месеца, като първата вноска по главницата започва не по-късно от 12 месеца или не по-късно от 18 месеца съгласно буква а), подточка ii) след началната дата на кредита, а лихвените вноски започват не по-късно от шест месеца след началната дата на кредита. В този случай се прилага допълнителна премия от 15 % към минималните ставки на премиите, изчислени в съответствие с допълнение II.

               г)при сделка с плаващ лихвен процент сроковете за амортизация на главницата се определят за целия срок не по-късно от пет работни дни преди датата на изплащане въз основа на плаващата ставка или лихвения суап към съответния момент.

               4)След предварително уведомление главницата се погасява на равни вноски, като лихвата е дължима върху намаляващия остатък от главницата:

               а)вноските по главницата се правят не по-рядко от веднъж на всеки три месеца и:

               i)първата вноска се прави не по-късно от 12 месеца след началната дата на кредита. За да се избегнат съмнения, плащанията по главницата, които обикновено се дължат в рамките на първите 12 месеца съгласно точка 1) или 2), се прилагат пропорционално за вноските по главницата, които трябва да се направят съгласно точка 4).

               ii)или като друг вариант, ако купувачът или кредитополучателят

               –оповестява публично годишен доклад, включващ мониторинг на емисиите на парникови газове и план за намаляване или неутрализиране на тези емисии;

               или

               –се ангажира официално към момента на подаване на искането да приеме и осигури подходящо оповестяване на такъв план в разумен срок през 12-те месеца на алтернативния график за погасяване съгласно точка 4, буква а), подточка i) по-горе;

               Първата вноска по главницата се прави не по-късно от 18 месеца след началната дата на кредита. За да се избегнат съмнения, плащанията по главницата, които обикновено се дължат в рамките на първите 18 месеца съгласно точка 1) или 2), се прилагат пропорционално за вноските по главницата, които трябва да се направят съгласно точка 4).

               Ако купувачът или кредитополучателят не оповести такъв доклад или план през 12-те месеца на алтернативния график за погасяване, първата вноска по главницата се прави не по-късно от 18 месеца след началната дата на кредита.

               б)лихвените вноски се плащат не по-рядко от веднъж на всеки три месеца и първата вноска се прави не по-късно от 3 месеца след началната дата на кредита.

               в)като друг вариант, вноските по главницата и лихвите могат да се правят на всеки шест месеца, като първата вноска по главницата започва не по-късно от 12 месеца или не по-късно от 18 месеца съгласно буква а), подточка ii) след началната дата на кредита, а лихвените вноски започват не по-късно от шест месеца след началната дата на кредита. В този случай се прилага допълнителна премия от 15 % към минималните ставки на премиите, изчислени в съответствие с допълнение II.

               Обхват:

               Предлага се общата линия за поведение:

                        i)

                        да се прилага за срок от дванадесет месеца, считано от 1 ноември 2020 г.;

                        ii)

                        да се прилага само за нови въздухоплавателни средства, както е определено в член 8, буква а), точка 1), и за подкрепа за резервни двигатели и резервни части, както е посочено в член 20, букви а), б) и в) от договореността;

                        iii)

                        да не се прилага за въздухоплавателни средства, които не се използват за генериране на приходи чрез превоз на пътници или товари или чрез оперативен лизинг;

                        iv)

                        да се прилага само за нов бизнес, както е определено в подточка ii) по-горе, когато официалната подкрепа се предоставя в рамките на периода, в който е в сила общата линия за поведение;

                        v)

                        да се прилага само за въздухоплавателни средства и двигатели, както са определени в подточка ii), поръчани по силата на споразумения за закупуване, които са били изпълнени на 11 март 2020 г. или преди тази дата;

                        vi)

                        да разрешава гъвкавост за междинни споразумения за финансиране (съгласно определението в член 8, буква б)) само когато доставката и междинното споразумение за финансиране се осъществяват по време на периода, в който е в сила общата линия за поведение;

                        vii)

                        да бъде на разположение на всички купувачи или кредитополучатели, при условие че на участника бъде предоставен анализ на въздействието на паричните потоци, който обосновава необходимостта от общата линия за поведение;

                        viii)

                        да се прилага за забавена доставка, при условие че действителната доставка се осъществи не по-късно от 90 дни след ефективната крайна дата на общата линия за поведение; както и

                        ix)

                        да не засяга прилагането на което и да е друго условие на договореността, което продължава да се прилага.

               За да се избегнат съмнения, прилагането на предложената обща линия за поведение не засяга способността на участниците да договарят предприемането на действия за свеждане до минимум на загубите в съответствие с точка 7 от договореността.

               Забавена доставка:

               Когато даден участник е поел ангажимент да предостави официална подкрепа за доставка в съответствие с предложената обща линия за поведение и тази доставка е забавена след ефективната крайна дата на общата линия за поведение, на участника се разрешава да спази условията на този първоначален ангажимент, при условие че действителната доставка се осъществи не по-късно от 90 дни след ефективната крайна дата на общата линия за поведение.

               Участник, който възнамерява да удължи срока на наличие на условията на общата линия за поведение в случай на забавена доставка, ще обясни основанията за приемане на удължаването в уведомлението след издаването.

               Доставка между 1 ноември 2020 г. и датата на приемане на общата линия за поведение

               Купувачите или кредитополучателите, които получат доставката на въздухоплавателно средство с официална подкрепа в периода между 1 ноември 2020 г. и датата на приемане на общата линия за поведение, ще имат право условията на сделката за официална подкрепа да бъдат изменени така, че да се прилагат условията на общата линия за поведение, при условие че участващите АЕК са съгласни да подкрепят сделката и плащането на допълнителна премия съгласно параграфа по-долу.

               Минимални ставки на премиите:

               Правилата за ставките на премиите по договореността, определени в допълнение II, продължават да се прилагат за всички сделки, подпомагани съгласно общата линия за поведение. Промяната на графика в съответствие с описаното по-горе предложение ще доведе до увеличаване на средната претеглена продължителност на дадена сделка, поради което участниците, които начисляват премии предварително, а не като марж за целия срок на заема, ще бъдат компенсирани чрез прилагане на по-висока ставка на премията, ако решат да прилагат условията, предложени в рамките на общата линия за поведение.

               Класификация на риска:

               За купувач или кредитополучатели, чиято класификация на риска по договореността е била приета на 11 март 2020 г. или преди тази дата, следва да се предложи актуализация на класификацията на риска съгласно редовната процедура, описана в допълнение II към договореността, за да се приложат условията на настоящата обща линия за поведение.

               Уведомления:

               Използването на предложената обща линия за поведение от страна на участниците ще бъде съобщено съгласно определената в договореността процедура за предварително уведомление само за информация.